ประกาศธนาคารแห่งประเทศไทย

ที่ สนส. 10 /2554

เรื่อง หลักเกณฑ์การขออนุญาตจัดตั้งสาขาและการประกอบกิจการ

สาขาของธนาคารพาณิชย์ที่เป็นบริษัทลูกของธนาคารพาณิชย์ต่างประเทศ

-------------------------------------------


อื่นๆ - 1.เหตุผลในการออกประกาศ

          เพื่อเป็นการเพิ่มประสิทธิภาพของระบบสถาบันการเงินในประเทศไทย และเพื่อให้เป็นไปตามนโยบายการทยอยเปิดเสริในระดับที่สูงขึ้นที่มีมาอย่างต่อเนื่อง แผนพัฒนาระบบสถาบันการเงินระยะที่ 2 จึงมีนโยบายให้สาขาธนาคารพาณิชย์ต่างประเทศยกระดับเป็นธนาคารพาณิชย์ที่เป็นบริษัทลูกของธนาคารพาณิชย์ต่างประเทศ โดยสามารถจัดตั้งสาขาทั่วไปรวมทั้งหมดได้ไม่เกิน 20 แห่ง และสาขาอิเล็กทรอนิกส์ประเภทเครื่องอิเล็กทรอนิกส์ที่ใช้ในการฝากถอนเงินอัตโนมัติ (Automatic Teller Machine : ATM) นอกสถานที่ รวมทั้งหมดได้ไม่เกิน 20 แห่ง โดยมุ่งให้ระบบสถาบันการเงินมีระดับการแข่งขันที่เหมาะสมอันจะนํามาซึ่งการให้บริการที่ตอบสนองต่อความต้องการของลูกค้าได้ดีขึ้น

          รัฐมนตรีว่าการกระทรวงการคลังจึงได้ออกประกาศกระทรวงการคลัง เรื่อง หลักเกณฑ์วิธีการ และเงื่อนไขในการขออนุญาตจัดตั้งธนาคารพาณิชย์ที่เป็นบริษัทลูกของธนาคารพาณิชย์ต่างประเทศ ลงวันที่ 15 พฤสจิกายน 2554 โดยอนุญาตให้ธนาคารพาณิชย์ต่างประเทศที่มีสาขาในประเทศไทยสามารถยื่นคําขอจัดตั้งธนาคารพาณิชย์ที่เป็นบริษัทลูกของธนาคารพาณิชย์ต่างประเทศได้โดยข้อ 4 ของประกาศกระทรวงการคลังฉบับดังกล่าวได้กําหนดให้การจัดตั้งสาขาของธนาคารพาณิชย์ที่เป็นบริษัทลูกของธนาคารพาณิชย์ต่างประเทศตามวรรคหนึ่งให้เป็นไปตามหลักเกณฑ์ที่ธนาคารแห่งประเทศไทยประกาศกําหนด

          ธนาคารแห่งประเทศไทยจึงกําหนดหลักเกณฑ์การขออนุญาตจัดตั้งสาขาของธนาคารพาณิชย์ที่เป็นบริษัทลูกของธนาคารพาณิชย์ต่างประเทศที่ได้รับอนุญาตจากรัฐมนตรีว่าการกระทรวงการคลังตามประกาศกระทวงการคลังฉบับดังกล่าว เพื่อเป็นแนวทางปฏิบัติสําหรับธนาคารพาณิชย์ที่เป็นบริษัทลูกของธนาคารพาณิชย์ต่างประเทศในประเทศไทย


อื่นๆ - 2.อํานาจตามกฎหมาย

          อาศัยอํานาจตามความในมาตรา 13 มาตรา 37 มาตรา 71 และมาตรา 80(2Xก) แห่งพระราชบัญญัติธุรกิจสถาบันการเงิน พ.ศ. 2551 อันเป็นกฎหมายที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 อันประกอบกับมาตรา 31 มาตรา 33 มาตรา 36มาตรา 39 มาตรา 41 และมาตรา 43 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย ธนาคารแห่งประเทศไทยกําหนดหลักเกณฑ์การขออนุญาตจัดตั้งสาขาเพิ่มเติมและการประกอบกิจการสาขาที่จัดตั้งเพิ่มเติมของธนาคารพาณิชย์ที่เป็นบริษัทลูกของธนาคารพาณิชย์ต่างประเทศ ตามความในประกาศฉบับนี้


อื่นๆ - 3.ขอบเขตการบังคับใช้

          ประกาศฉบับนี้ให้ใช้บังคับกับธนาคารพาณิชย์ที่เป็นบริษัทลูกของธนาคารพาณิชย์ต่างประเทศตามกฎหมายว่าด้วยธุรกิจสถาบันการเงิน


อื่นๆ - 4.เนื้อหา

          4.1 ในประกาศฉบับนี้ ให้คําว่า "สาขาทั่วไป " และ "สาขาอิเล็กทรอนิกส์ประเภทเครื่องอิเล็กทรอนิกส์ที่ใช้ในการฝากถอนเงินอัตโนมัติ" มีความหมายตามที่กําหนดในประกาศธนาคารแห่งประเทศไทย ที่ สนส. 63/2551 เรื่อง หลักเกณฑ์การประกอบกิจการสาขาของธนาคารพาณิชย์และที่จะแก้ไขเพิ่มเติม

          4.2 การขออนุญาตจัดตั้งสาขาของธนาคารพาณิชย์ที่เป็นบริษัทลูกของธนาคารพาณิชย์ต่างประเทศ

               4.2.1 ธนาคารพาณิชย์ที่เป็นบริษัทลูกของธนาคารพาณิชย์ต่างประเทศที่ได้รับอนุญาตจากรัฐมนตรีว่าการกระทรวงการคลังตามประกาศกระทรวงการคลัง เรื่อง หลักเกณฑ์ วิธีการและเงื่อนไขในการขออนุญาตจัดตั้งธนาคารพาณิชย์ที่เป็นบริษัทลูกของธนาคารพาณิชย์ต่างประเทศลงวันที่ 15 พฤศจิกายน 2554 สามารถขออนุญาตจัดตั้งสาขาทั่วโปรวมทั้งหมดได้ไม่เกิน 20 แห่ง และสาขาอิเล็กทรอนิกส์ประเภทเครื่องอิเล็กทรอนิกส์ที่ใช้ในการฝากถอนเงินอัตโนมัติ (Automatic TellerMachine : ATM) นอกสถานที่ รวมทั้งหมดได้ไม่เกิน 20 แห่ง โดยให้ยื่นคําขออนุญาตต่อธนาคารแห่งประเทศไทยตามแบบที่ธนาคารแห่งประเทศไทยกําหนด

               4.2.2 ให้ธนาคารพาณิชย์ที่เป็นบริษัทลูกของธนาคารพาณิชย์ต่างประเทศที่ได้จัดตั้งขึ้นตามประกาศกระทรวงการคลัง เรื่อง หลักเกณฑ์ วิธีการ และเงื่อนไขในการขออนุญาตจัดตั้งธนาคารพาณิชย์ที่เป็นบริษัทลูกของธนาคารต่างประเทศ ลงวันที่ 23 มกราคม 2547 สามารถจัดตั้งสํานักงานสาขาได้จํานวนไม่เกิน 4 แห่งในสถานที่ที่ธนาคารแห่งประเทศไทยพิจารณาอนุญาต อย่างไรก็ดีหากเลือกที่จะเพิ่มทุนจดทะเบียนเป็นผลให้มีทุนจดทะเบียนซึ่งชําระแล้วไม่ต่ํากว่า 10,000 ล้านบาทภายในปี 2558 ก็ให้สามารถยื่นขออนุญาตจัดตั้งสาขาทั่วไปรวมทั้งหมดได้ไม่เกิน 20 แห่ง และสาขาอิเล็กทรอนิกส์ประเภทเครื่องอิเล็กทรอนิกส์ที่ใช้ในการฝากถอนเงินอัตโนมัติ (Automatic TellerMachine : ATM) นอกสถานที่ รวมทั้งหมดได้ไม่เกิน 20 แห่ง เช่นเดียวกับกรณีตามข้อ 4.2.1ในการพิจารณาอนุญาต ธนาคารแห่งประเทศไทยจะนําผลการประเมินคุณภาพการจัดการ การดํารงอัตราส่วนเงินกองทุนทั้งสิ้นต่อสินทรัพย์เสี่ยงทั้งสิ้น การมีอัตราส่วนสินทรัพย์ด้อยคุณภาพต่อสินทรัพย์ทั้งสิ้น และการกันสํารอง มาพิจารณาประกอบ โดยนําข้อ 5.9 - 5.12 ของประกาศกระทรวงการคลัง เรื่อง หลักเกณฑ์ วิธีการ และเงื่อนไขในการขออนุญาตจัดตั้งธนาคารพาณิชย์ที่เป็นบริษัทลูกของธนาคารพาณิชย์ต่างประเทศ ลงวันที่ 15 พฤศจิกายน 2554 มาใช้โดยอนุโลม

          4.3 ประเภทสาขาและการประกอบกิจการสาขา

          ให้นําประกาศธนาคารแห่งประเทศไทยที่ สนส. 63/2551 เรื่อง หลักเกณฑ์การประกอบกิจการสาขาธนาคารพาณิชย์และที่จะแก้ไขเพิ่มเติมมาบังคับกับการประกอบกิจการสาขาของธนาคารพาณิชย์ที่เป็นบริษัทลูกของธนาคารพาณิชย์ต่างประเทศตามข้อ 4.2 โดยอนุโลม


อื่นๆ - 5.วันเริ่มต้นบังคับใช้

          ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 29 พฤศจิกายน 2554

 

(นายประสาร ไตรรัตน์วรกุล)

ผู้ว่าการ

ธนาคารแห่งประเทศไทย